CELEX: 52020PC0651
Language: el
Date: 2020-10-07
Title: Πρόταση EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με τη χορήγηση προσωρινής στήριξης στην Ουγγαρία, στο πλαίσιο του κανονισμού (ΕΕ) 2020/672, για τον μετριασμό των κινδύνων ανεργίας στην κατάσταση έκτακτης ανάγκης λόγω της επιδημικής έκρηξης της COVID-19

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 7.10.2020
            COM(2020) 651 final
            2020/0291(NLE)
            Πρόταση
            EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            σχετικά με τη χορήγηση προσωρινής στήριξης στην Ουγγαρία, στο πλαίσιο του κανονισμού (ΕΕ) 2020/672, για τον μετριασμό των κινδύνων ανεργίας στην κατάσταση έκτακτης ανάγκης λόγω της επιδημικής έκρηξης της COVID-19
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
                  
            
            
               Ο κανονισμός (ΕΕ) 2020/672 του Συμβουλίου (στο εξής: κανονισμός SURE) καθορίζει το νομικό πλαίσιο για την παροχή χρηματοδοτικής συνδρομής από την Ένωση στα κράτη μέλη που αντιμετωπίζουν σοβαρή οικονομική διαταραχή, οφειλόμενη στην επιδημική έκρηξη της COVID-19, ή που απειλούνται σοβαρά από την εν λόγω διαταραχή. Η στήριξη στο πλαίσιο του SURE χρησιμεύει για τη χρηματοδότηση, πρωτίστως, συστημάτων μειωμένου ωραρίου εργασίας ή παρόμοιων μέτρων που αποσκοπούν στην προστασία των μισθωτών και των αυτοαπασχολουμένων και, ως εκ τούτου, στη μείωση του ποσοστού ανεργίας και της απώλειας εισοδήματος, καθώς και για τη χρηματοδότηση, επικουρικά, ορισμένων μέτρων που αφορούν την υγεία, ιδίως στον χώρο εργασίας.
            
            
               Στις 6 Αυγούστου 2020, η Ουγγαρία ζήτησε χρηματοδοτική συνδρομή από την Ένωση στο πλαίσιο του κανονισμού SURE. Σύμφωνα με το άρθρο 6 παράγραφος 2 του κανονισμού SURE, η Επιτροπή πραγματοποίησε διαβούλευση με τις ουγγρικές αρχές για να εξακριβώσει την αιφνίδια και σοβαρή αύξηση των πραγματικών και των προβλεπόμενων δαπανών που συνδέονται άμεσα με τα μέτρα της Ουγγαρίας για την αγορά εργασίας, καθώς και την εφαρμογή μέτρων σχετικών με την υγεία, λόγω της πανδημίας της COVID-19. Συγκεκριμένα, τα μέτρα αυτά αφορούν τα εξής: 
            
            
               α)προσωρινή στήριξη για την αναβάθμιση των καταλυμάτων (μετατροπή, επέκταση, ανακαίνιση εγκαταστάσεων, αγορά εξοπλισμού) σε τουριστικούς προορισμούς, προκειμένου να διατηρηθεί το υπάρχον εργατικό δυναμικό. Υποβλήθηκε αίτημα μόνο για το μέρος των δαπανών που αφορά τη στήριξη αυτοαπασχολουμένων και μονοπρόσωπων εταιρειών.
            
            
               β)εφάπαξ επιχορήγηση για τις επιχειρήσεις επεξεργασίας τροφίμων, τις επιχειρήσεις κηπευτικών στους τομείς της καλλιέργειας μη πολυετών φυτών και του πολλαπλασιασμού των φυτών, και τις επιχειρήσεις ιχθυοκαλλιέργειας, αντίστοιχα. Η στήριξη παρέχεται υπό την προϋπόθεση ότι η οικονομική οντότητα θα διατηρήσει τους εργαζομένους της έως τον Δεκέμβριο του 2020. 
            
            
               γ)παροχές παιδικής φροντίδας σε μισθωτούς και αυτοαπασχολουμένους, οι οποίες θα έληγαν λόγω περιορισμών ηλικίας μεταξύ της 11ης Μαρτίου 2020 και της 30ής Ιουνίου 2020, δηλ. κατά την περίοδο της κατάστασης κινδύνου. 
            
            
               δ)απαλλαγή από τις εργοδοτικές ασφαλιστικές εισφορές και την εισφορά κατάρτισης για την περίοδο από τον Μάρτιο έως τον Δεκέμβριο του 2020, καθώς και μείωση του εργοδοτικού φόρου εισφοράς αποκατάστασης για την περίοδο από τον Μάρτιο έως τον Ιούνιο του 2020, για τους τομείς που έχουν πληγεί περισσότερο από την πανδημία. Έχει ζητηθεί το μέρος των συνολικών δαπανών που αφορά εταιρείες οι οποίες μειώνουν ή αναστέλλουν τον χρόνο εργασίας ή όταν οι μισθωτοί παρέμεναν σε συνεχή απασχόληση, έως την ημερομηνία των πλέον πρόσφατων διαθέσιμων απολογιστικών στοιχείων.
            
            
               ε)απαλλαγή από το καθεστώς κατ’ αποκοπή φόρου («KATA»), για την περίοδο από τον Μάρτιο έως τον Ιούνιο του 2020, για τους μικρούς φορολογουμένους σε 26 δραστηριότητες. Υποβλήθηκε αίτημα μόνο για το μέρος των δαπανών που αφορά τη στήριξη αυτοαπασχολουμένων και μονοπρόσωπων εταιρειών.
            
            
               στ)εξαίρεση των δαπανών προσωπικού από τη φορολογική βάση του φόρου μικρών επιχειρήσεων («KIVA»), για την περίοδο από τον Μάρτιο έως τον Ιούνιο του 2020, στους τομείς που έχουν πληγεί περισσότερο από την πανδημία. Έχει ζητηθεί το μέρος των συνολικών δαπανών που αφορά εταιρείες οι οποίες μειώνουν ή αναστέλλουν τον χρόνο εργασίας ή όταν οι μισθωτοί παρέμεναν σε συνεχή απασχόληση, έως την ημερομηνία των πλέον πρόσφατων διαθέσιμων απολογιστικών στοιχείων.
            
            
               ζ)εφάπαξ παροχή επιδόματος 500 000 HUF ανά άτομο για τους εργαζομένους στον τομέα της υγειονομικής περίθαλψης, ως αναγνώριση της επιπλέον εργασίας τους κατά τη διάρκεια της πανδημίας.
            
            
               η)δαπάνες των κρατικών επιχειρήσεων που βαρύνουν το κράτος, οι οποίες συνδέονται με ειδικά μέτρα για τον έλεγχο της πανδημίας. Τα εν λόγω μέτρα σχετικά με την υγεία περιλαμβάνουν τον καθαρισμό και την παροχή προστατευτικού εξοπλισμού. 
            
            
               θ)αύξηση των δαπανών για ειδικά μέτρα για τον έλεγχο της πανδημίας (όπως υπηρεσίες καθημερινής απολύμανσης, καθώς και επανειλημμένος καθαρισμός των συστημάτων εξαερισμού και των ανελκυστήρων) και για την προστασία της ατομικής υγείας των κρατικών υπαλλήλων, με απολυμαντικά και μέσα προστασίας. Τα μέτρα αυτά λήφθηκαν από τη Γενική Διεύθυνση Δημοσίων Συμβάσεων και Προμηθειών (KEF), για να διασφαλιστεί η συνεχής λειτουργία των κρατικών δημοσιονομικών φορέων.
            
            
               ι)μέτρα σχετικά με τις υποδομές και τις επενδύσεις στα νοσοκομεία, προκειμένου να καταστεί δυνατή η επίτευξη υψηλού επιπέδου προστασίας των εργαζομένων στον τομέα της υγειονομικής περίθαλψης, καθώς και των ασθενών. Τα μέτρα περιλαμβάνουν ειδικές αίθουσες ιατρικών εξετάσεων και απομονωμένες πτέρυγες COVID. Επιπλέον, έχουν αυξηθεί οι άμεσες δαπάνες για μέσα και εξοπλισμό ατομικής προστασίας (μάσκες προσώπου μίας χρήσης, ιατρικές ρόμπες, πλαστικές ασπίδες, γάντια, απολυμαντικά κ.λπ.) στα νοσοκομεία και σε άλλα ιδρύματα υγειονομικής περίθαλψης, προκειμένου να καταστεί δυνατή η επίτευξη υψηλού επιπέδου προστασίας των εργαζομένων στον τομέα της υγειονομικής περίθαλψης. 
            
            
               Η Ουγγαρία διαβίβασε στην Επιτροπή τις σχετικές πληροφορίες. 
            
            
               Λαμβάνοντας υπόψη τα διαθέσιμα στοιχεία, η Επιτροπή προτείνει στο Συμβούλιο να εκδώσει εκτελεστική απόφαση για τη χορήγηση χρηματοδοτικής συνδρομής στην Ουγγαρία, στο πλαίσιο του κανονισμού SURE, προς στήριξη των ανωτέρω μέτρων.
            
            
               Τα μέτρα σχετικά με την υγεία, όπως ζήτησε η Ουγγαρία, ανέρχονται σε 268 550 000 EUR. Το ποσό αυτό αντιπροσωπεύει περισσότερο από το ήμισυ του συνολικού ζητούμενου ποσού χρηματοδοτικής στήριξης. Δεδομένης της ανάγκης να διασφαλιστεί ο επικουρικός χαρακτήρας αυτής της κατηγορίας μέτρων, το ποσό της χρηματοδοτικής συνδρομής για τη στήριξη μέτρων σχετικών με την υγεία θα περιοριστεί σε 247 124 000 EUR, ούτως ώστε το ποσό να αντιπροσωπεύει λιγότερο από το ήμισυ της συνολικής χρηματοδοτικής συνδρομής. 
            
         
         
            
               •Συνέπεια με τις ισχύουσες διατάξεις στον τομέα πολιτικής
            
            
               Η παρούσα πρόταση συνάδει πλήρως με τον κανονισμό (ΕΕ) 2020/672 του Συμβουλίου, βάσει του οποίου υποβάλλεται η πρόταση.
            
            
               Η παρούσα πρόταση συμπληρώνει μια άλλη πράξη της ενωσιακής νομοθεσίας για την παροχή στήριξης στα κράτη μέλη σε περίπτωση έκτακτης ανάγκης, δηλ. τον κανονισμό (ΕΚ) αριθ. 2012/2002 του Συμβουλίου, της 11ης Νοεμβρίου 2002, για την ίδρυση του Ταμείου Αλληλεγγύης της Ευρωπαϊκής Ένωσης (ΤΑΕΕ) (στο εξής: κανονισμός (ΕΚ) αριθ. 2012/2002). Στις 30 Μαρτίου, εκδόθηκε ο κανονισμός (ΕΕ) 2020/461 του Ευρωπαϊκού Κοινοβουλίου και του Συμβουλίου για την τροποποίηση της εν λόγω πράξης με επέκταση του πεδίου εφαρμογής της, ώστε να καλυφθούν σοβαρές καταστάσεις έκτακτης ανάγκης στον τομέα της δημόσιας υγείας και να καθοριστούν ειδικές ενέργειες που να είναι επιλέξιμες για χρηματοδότηση. 
            
            
               •Συνέπεια με άλλες πολιτικές της Ένωσης
            
            
               Η πρόταση εντάσσεται σε δέσμη μέτρων για την αντιμετώπιση της τρέχουσας πανδημίας της νόσου COVID-19, όπως η «Πρωτοβουλία Επενδύσεων για την Αντιμετώπιση του Κορονοϊού», και συμπληρώνει άλλα μέσα που στηρίζουν την απασχόληση, όπως το Ευρωπαϊκό Κοινωνικό Ταμείο και το Ευρωπαϊκό Ταμείο Στρατηγικών Επενδύσεων (ΕΤΣΕ) / το InvestEU. Αξιοποιώντας τις δανειοληπτικές και δανειοδοτικές πράξεις στη συγκεκριμένη περίπτωση της επιδημικής έκρηξης της COVID-19 για τη στήριξη των κρατών μελών, η παρούσα πρόταση λειτουργεί ως δεύτερη γραμμή άμυνας για να χρηματοδοτηθούν συστήματα μειωμένου ωραρίου εργασίας και παρόμοια μέτρα και να προστατευθούν θέσεις εργασίας και, ως εκ τούτου, μισθωτοί και αυτοαπασχολούμενοι από τον κίνδυνο ανεργίας. 
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
            
               Η νομική βάση για την παρούσα πράξη είναι ο κανονισμός 2020/672 του Συμβουλίου.  
            
            
               •Επικουρικότητα (σε περίπτωση μη αποκλειστικής αρμοδιότητας) 
            
            
               Η πρόταση αποτελεί συνέχεια σε αίτημα ενός κράτους μέλους και επιδεικνύει ευρωπαϊκή αλληλεγγύη, με την παροχή χρηματοδοτικής συνδρομής από την Ένωση υπό τη μορφή προσωρινών δανείων σε ένα κράτος μέλος που πλήττεται από την επιδημική έκρηξη της COVID-19. Ως δεύτερη γραμμή άμυνας, αυτή η χρηματοδοτική συνδρομή στηρίζει τις αυξημένες δημόσιες δαπάνες της κυβέρνησης του εν λόγω κράτους μέλους, σε προσωρινή βάση, για τα συστήματα μειωμένου ωραρίου εργασίας και για παρόμοια μέτρα, που θα το βοηθήσουν να προστατεύσει θέσεις εργασίας και, ως εκ τούτου, τους μισθωτούς και τους αυτοαπασχολουμένους έναντι του κινδύνου της ανεργίας και της απώλειας εισοδήματος.
            
            
               Η εν λόγω στήριξη θα βοηθήσει τον πληθυσμό που πλήττεται, και συμβάλλει στον μετριασμό του άμεσου κοινωνιακού και οικονομικού αντικτύπου της παρούσας κρίσης λόγω της νόσου COVID-19. 
            
            
               •Αναλογικότητα
            
            
               Η πρόταση τηρεί την αρχή της αναλογικότητας. Δεν υπερβαίνει τα αναγκαία για την επίτευξη των στόχων που επιδιώκονται με τη νομική πράξη. 
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               •Διαβουλεύσεις με τα ενδιαφερόμενα μέρη
            
            
               Λόγω της επείγουσας ανάγκης να καταρτιστεί η πρόταση ώστε να μπορέσει να εκδοθεί εγκαίρως από το Συμβούλιο, δεν ήταν δυνατόν να διεξαχθεί διαβούλευση με τα ενδιαφερόμενα μέρη.
            
            
               •Εκτίμηση επιπτώσεων
            
            
               Λόγω του επείγοντος χαρακτήρα της πρότασης, δεν διενεργήθηκε εκτίμηση επιπτώσεων.
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               Η Επιτροπή θα πρέπει να είναι σε θέση να συνάπτει δάνεια στις χρηματοπιστωτικές αγορές με σκοπό να τα χορηγεί στο κράτος μέλος που ζητεί χρηματοδοτική συνδρομή στο πλαίσιο του μέσου SURE. 
            
         
         
            
               Πέραν της παροχής εγγυήσεων από τα κράτη μέλη, στο πλαίσιο ενσωματώνονται και άλλες διασφαλίσεις με στόχο τη χρηματοπιστωτική σταθερότητα του συστήματος:
            
            
               ·αυστηρή και συντηρητική προσέγγιση όσον αφορά τη δημοσιονομική διαχείριση·
            
            
               ·κατάρτιση του χαρτοφυλακίου δανείων που περιορίζει τον κίνδυνο συγκέντρωσης, την ετήσια έκθεση και την υπερβολική έκθεση σε μεμονωμένα κράτη μέλη, εξασφαλίζοντας παράλληλα τη δυνατότητα παροχής επαρκών πόρων στα κράτη μέλη που έχουν τη μεγαλύτερη ανάγκη· και
            
            
               ·δυνατότητες αναχρηματοδότησης του χρέους.
            
            
               2020/0291 (NLE)
            
            
               Πρόταση
            
            
               EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               σχετικά με τη χορήγηση προσωρινής στήριξης στην Ουγγαρία, στο πλαίσιο του κανονισμού (ΕΕ) 2020/672, για τον μετριασμό των κινδύνων ανεργίας στην κατάσταση έκτακτης ανάγκης λόγω της επιδημικής έκρηξης της COVID-19
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη τον κανονισμό (ΕΕ) 2020/672 του Συμβουλίου, της 19ης Μαΐου 2020, σχετικά με τη θέσπιση ευρωπαϊκού μέσου προσωρινής στήριξης για τον μετριασμό των κινδύνων ανεργίας σε κατάσταση έκτακτης ανάγκης (SURE) λόγω της επιδημικής έκρηξης της COVID-19
                  1
               , και ιδίως το άρθρο 6 παράγραφος 1,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Στις 6 Αυγούστου 2020, η Ουγγαρία ζήτησε χρηματοδοτική συνδρομή από την Ένωση, με σκοπό να συμπληρώσει τις εθνικές της προσπάθειες για την αντιμετώπιση του αντικτύπου της επιδημικής έκρηξης της COVID-19 και να ανταποκριθεί στις κοινωνικοοικονομικές συνέπειες της επιδημικής έκρηξης για τους εργαζομένους και τους αυτοαπασχολουμένους. 
            
            
               (2)Η επιδημική έκρηξη της COVID-19 και τα έκτακτα μέτρα που εφάρμοσε η Ουγγαρία για να περιορίσει την επιδημική έκρηξη της νόσου και τον κοινωνικοοικονομικό της αντίκτυπο, καθώς και τις επιπτώσεις της στην υγεία, αναμένεται να έχουν δραματικές επιπτώσεις στα δημόσια οικονομικά. Σύμφωνα με τις εαρινές προβλέψεις της Επιτροπής του 2020, η Ουγγαρία αναμενόταν να έχει έλλειμμα γενικής κυβέρνησης και χρέος 5,2 % και 75,0 % του ακαθάριστου εγχώριου προϊόντος (ΑΕΠ), αντίστοιχα, έως τα τέλη του 2020. Σύμφωνα με τις θερινές ενδιάμεσες προβλέψεις της Επιτροπής του 2020, το ΑΕΠ της Ουγγαρίας προβλέπεται να μειωθεί κατά 7,0 % το 2020. 
            
            
               (3)Η επιδημική έκρηξη της COVID-19 έχει ακινητοποιήσει σημαντικό μέρος του εργατικού δυναμικού στην Ουγγαρία. Η κατάσταση αυτή οδήγησε σε αιφνίδια και σοβαρή αύξηση των δημόσιων δαπανών στην Ουγγαρία σε σχέση με μέτρα παρόμοια με συστήματα μειωμένου ωραρίου εργασίας και μέτρα σχετικά με την υγεία, όπως αναλύεται στις αιτιολογικές σκέψεις 4 έως 14.
            
            
               (4)Με την «Κυβερνητική Απόφαση 2080/2020 σχετικά με την εθνική ανάπτυξη των καταλυμάτων», όπως αναφέρεται στο αίτημα της Ουγγαρίας της 6ης Αυγούστου 2020, θεσπίστηκε προσωρινή στήριξη για την αναβάθμιση των καταλυμάτων (μετατροπή, επέκταση, ανακαίνιση εγκαταστάσεων, αγορά εξοπλισμού) σε τουριστικούς προορισμούς, προκειμένου να διατηρηθεί το υπάρχον εργατικό δυναμικό. Υποβλήθηκε αίτημα μόνο για το μέρος των δαπανών που αφορά τη στήριξη αυτοαπασχολουμένων και μονοπρόσωπων εταιρειών. Το μέτρο μπορεί να θεωρηθεί ως μέτρο παρόμοιο με τα συστήματα μειωμένου ωραρίου εργασίας, όπως αναφέρονται στον κανονισμό (ΕΕ) 2020/672, δεδομένου ότι αποσκοπεί στην προστασία των αυτοαπασχολουμένων ή παρεμφερών κατηγοριών εργαζομένων από τη μείωση ή την απώλεια εισοδήματος. 
            
            
               (5)Με το «Διάταγμα του Υπουργού Γεωργίας αριθ. 25/2020»
                  2
               , το «Διάταγμα του Υπουργού Γεωργίας αριθ. 26/2020»
                  3
                και το «Διάταγμα του Υπουργού Γεωργίας αριθ. 30/2020»
                  4
               , όπως αναφέρονται στο αίτημα της Ουγγαρίας της 6ης Αυγούστου 2020, θεσπίστηκε εφάπαξ επιχορήγηση για τις επιχειρήσεις επεξεργασίας τροφίμων, τις επιχειρήσεις κηπευτικών στους τομείς της καλλιέργειας μη πολυετών φυτών και του πολλαπλασιασμού των φυτών, και τις επιχειρήσεις ιχθυοκαλλιέργειας, αντίστοιχα. Η στήριξη παρέχεται υπό την προϋπόθεση ότι η οικονομική οντότητα θα διατηρήσει τους εργαζομένους της έως τον Δεκέμβριο του 2020. Ως προς το μέρος των δαπανών που αφορά τη στήριξη των αυτοαπασχολουμένων και των μονοπρόσωπων εταιρειών, το μέτρο μπορεί να θεωρηθεί ως μέτρο παρόμοιο με τα συστήματα μειωμένου ωραρίου εργασίας, όπως αναφέρονται στον κανονισμό (ΕΕ) 2020/672, δεδομένου ότι αποσκοπεί στην προστασία των αυτοαπασχολουμένων ή παρεμφερών κατηγοριών εργαζομένων από τη μείωση ή την απώλεια εισοδήματος.
            
            
               (6)Με το «Κυβερνητικό Διάταγμα αριθ. 59/2020 (III. 23.)» και τον «Νόμο LVIII του 2020», όπως αναφέρονται στο αίτημα της Ουγγαρίας της 6ης Αυγούστου 2020, παρατάθηκαν οι παροχές παιδικής φροντίδας σε μισθωτούς και αυτοαπασχολουμένους, οι οποίες θα έληγαν λόγω περιορισμών ηλικίας μεταξύ της 11ης Μαρτίου 2020 και της 30ής Ιουνίου 2020, δηλ. κατά την περίοδο της κατάστασης κινδύνου. Οι εν λόγω παροχές παιδικής φροντίδας μπορούν να θεωρηθούν ως μέτρο παρόμοιο με τα συστήματα μειωμένου ωραρίου εργασίας, όπως αναφέρονται στον κανονισμό (ΕΕ) 2020/672, δεδομένου ότι παρέχουν σε μισθωτούς και αυτοαπασχολουμένους εισοδηματική στήριξη, η οποία θα συμβάλει στην κάλυψη του κόστους της φροντίδας των παιδιών όσο τα σχολεία παραμένουν κλειστά και, ως εκ τούτου, θα βοηθήσει τους γονείς να συνεχίσουν να εργάζονται, χωρίς να διακυβευθεί η σχέση εργασίας τους. 
            
            
               (7)Με βάση το «Κυβερνητικό Διάταγμα αριθ. 47/2020»
                  5
                (όπως τροποποιήθηκε), όπως αναφέρεται στο αίτημα της Ουγγαρίας της 6ης Αυγούστου 2020, οι αρχές θέσπισαν ορισμένα φορολογικά μέτρα. Δεδομένου ότι τα μέτρα αυτά συνιστούν διαφυγόντα έσοδα για την κυβέρνηση, μπορούν να θεωρηθούν ισοδύναμα με δημόσιες δαπάνες.
            
         
         
            
               (8)Για τους τομείς που έχουν πληγεί περισσότερο από την πανδημία, οι αρχές θέσπισαν απαλλαγή από τις εργοδοτικές ασφαλιστικές εισφορές και την εισφορά κατάρτισης για την περίοδο από τον Μάρτιο έως τον Δεκέμβριο του 2020, καθώς και μείωση του εργοδοτικού φόρου εισφοράς αποκατάστασης για την περίοδο από τον Μάρτιο έως τον Ιούνιο του 2020. Έχει ζητηθεί το μέρος των συνολικών δαπανών που αφορά εταιρείες οι οποίες μειώνουν ή αναστέλλουν τον χρόνο εργασίας ή όταν οι μισθωτοί παρέμεναν σε συνεχή απασχόληση, έως την ημερομηνία των πλέον πρόσφατων διαθέσιμων απολογιστικών στοιχείων.
            
            
               (9)Για τους μικρούς φορολογουμένους σε 26 δραστηριότητες, θεσπίστηκε απαλλαγή από το καθεστώς κατ’ αποκοπή φόρου («KATA»), για την περίοδο από τον Μάρτιο έως τον Ιούνιο του 2020. Υποβλήθηκε αίτημα μόνο για το μέρος των δαπανών που αφορά τη στήριξη αυτοαπασχολουμένων και μονοπρόσωπων εταιρειών. Το μέτρο μπορεί να θεωρηθεί ως μέτρο παρόμοιο με τα συστήματα μειωμένου ωραρίου εργασίας, όπως αναφέρονται στον κανονισμό (ΕΕ) 2020/672, δεδομένου ότι αποσκοπεί στην προστασία των αυτοαπασχολουμένων ή παρεμφερών κατηγοριών εργαζομένων από τη μείωση ή την απώλεια εισοδήματος. 
            
            
               (10)Τέλος, όσον αφορά τα φορολογικά μέτρα, στους τομείς που έχουν πληγεί περισσότερο από την πανδημία, οι αρχές έχουν εξαιρέσει τις δαπάνες προσωπικού από τη φορολογική βάση του φόρου μικρών επιχειρήσεων («KIVA»), για την περίοδο από τον Μάρτιο έως τον Ιούνιο του 2020. Έχει ζητηθεί το μέρος των συνολικών δαπανών που αφορά εταιρείες οι οποίες μειώνουν ή αναστέλλουν τον χρόνο εργασίας ή όταν οι μισθωτοί παρέμεναν σε συνεχή απασχόληση, έως την ημερομηνία των πλέον πρόσφατων διαθέσιμων απολογιστικών στοιχείων.
            
            
               (11)Η Ουγγαρία έχει επίσης θεσπίσει σειρά μέτρων σχετικών με την υγεία για την αντιμετώπιση της επιδημικής έκρηξης της COVID-19. Με το «Κυβερνητικό Διάταγμα αριθ. 275/2020»
                  6
               , όπως αναφέρεται στο αίτημα της Ουγγαρίας της 6ης Αυγούστου 2020, θεσπίστηκε εφάπαξ παροχή επιδόματος 500 000 HUF ανά άτομο για τους εργαζομένους στον τομέα της υγειονομικής περίθαλψης, ως αναγνώριση της επιπλέον εργασίας τους κατά τη διάρκεια της πανδημίας.
            
            
               (12)Οι κρατικές επιχειρήσεις, των οποίων οι δαπάνες βαρύνουν το κράτος, έλαβαν ειδικά μέτρα για τον έλεγχο της πανδημίας, με αντίστοιχο κόστος. Τα εν λόγω μέτρα σχετικά με την υγεία περιλαμβάνουν τον καθαρισμό και την παροχή προστατευτικού εξοπλισμού. 
            
            
               (13)Με βάση το «Κυβερνητικό Διάταγμα αριθ. 250/2014 (X. 2.) σχετικά με τη Γενική Διεύθυνση Δημοσίων Συμβάσεων και Προμηθειών (KEF)»
                  7
               , όπως αναφέρεται στο αίτημα της Ουγγαρίας της 6ης Αυγούστου 2020, τα ειδικά μέτρα για τον έλεγχο της πανδημίας (όπως υπηρεσίες καθημερινής απολύμανσης, καθώς και επανειλημμένος καθαρισμός των συστημάτων εξαερισμού και των ανελκυστήρων) και για την προστασία της ατομικής υγείας των κρατικών υπαλλήλων, με απολυμαντικά και μέσα προστασίας, είχαν ως αποτέλεσμα την αύξηση των δαπανών. Τα μέτρα αυτά λήφθηκαν από τη Γενική Διεύθυνση Δημοσίων Συμβάσεων και Προμηθειών (KEF), για να διασφαλιστεί η συνεχής λειτουργία των κρατικών δημοσιονομικών φορέων.
            
            
               (14)Τέλος, με την «Κυβερνητική Απόφαση 1012/2020 σχετικά με τη διαχείριση του επιχειρησιακού προσωπικού»
                  8
               , όπως αναφέρεται στο αίτημα της Ουγγαρίας της 6ης Αυγούστου 2020, λήφθηκαν μέτρα σχετικά με τις υποδομές και τις επενδύσεις στα νοσοκομεία, προκειμένου να καταστεί δυνατή η επίτευξη υψηλού επιπέδου προστασίας των εργαζομένων στον τομέα της υγειονομικής περίθαλψης, καθώς και των ασθενών. Τα μέτρα περιλαμβάνουν ειδικές αίθουσες ιατρικών εξετάσεων και απομονωμένες πτέρυγες COVID. Επιπλέον, έχουν αυξηθεί οι άμεσες δαπάνες για μέσα και εξοπλισμό ατομικής προστασίας (μάσκες προσώπου μίας χρήσης, ιατρικές ρόμπες, πλαστικές ασπίδες, γάντια, απολυμαντικά κ.λπ.) στα νοσοκομεία και σε άλλα ιδρύματα υγειονομικής περίθαλψης, προκειμένου να καταστεί δυνατή η επίτευξη υψηλού επιπέδου προστασίας των εργαζομένων στον τομέα της υγειονομικής περίθαλψης. 
            
            
               (15)Η Ουγγαρία πληροί τις προϋποθέσεις που προβλέπονται στο άρθρο 3 του κανονισμού (ΕΕ) 2020/672 προκειμένου να ζητήσει χρηματοδοτική συνδρομή. Η Ουγγαρία υπέβαλε στην Επιτροπή κατάλληλα αποδεικτικά στοιχεία, σύμφωνα με τα οποία οι πραγματικές και οι προβλεπόμενες δημόσιες δαπάνες αυξήθηκαν κατά 639 500 000 EUR από την 1η Φεβρουαρίου 2020, λόγω των εθνικών μέτρων που λήφθηκαν για την αντιμετώπιση των κοινωνικοοικονομικών επιπτώσεων της επιδημικής έκρηξης της COVID-19. Το αυξημένο ποσό που συνδέεται άμεσα με τα ανωτέρω μέτρα, τα οποία είναι παρόμοια με τα συστήματα μειωμένου ωραρίου εργασίας, συνιστά αιφνίδια και σοβαρή αύξηση, δεδομένου ότι αφορά τόσο νέα μέτρα, όσο και παράταση υφιστάμενων μέτρων, τα οποία καλύπτουν σημαντικό ποσοστό των επιχειρήσεων και του εργατικού δυναμικού στην Ουγγαρία. Η Ουγγαρία σκοπεύει να καλύψει τη χρηματοδότηση 113 740 000 EUR του ποσού των αυξημένων δαπανών μέσω ενωσιακών κονδυλίων.
            
            
               (16)Η Επιτροπή ζήτησε τη γνώμη της Ουγγαρίας και εξακρίβωσε την αιφνίδια και σοβαρή αύξηση των πραγματικών και των προβλεπόμενων δημόσιων δαπανών που συνδέονται άμεσα με τα συστήματα μειωμένου ωραρίου εργασίας και παρόμοια μέτρα, καθώς και την εφαρμογή μέτρων σχετικών με την υγεία στο πλαίσιο της επιδημικής έκρηξης της COVID-19, τα οποία αναφέρονται στο αίτημα της 6ης Αυγούστου 2020, σύμφωνα με το άρθρο 6 του κανονισμού (ΕΕ) 2020/672. 
            
            
               (17)Τα μέτρα σχετικά με την υγεία, όπως ζήτησε η Ουγγαρία και τα οποία αναφέρονται στις αιτιολογικές σκέψεις 11 έως 14, ανέρχονται σε 268 550 000 EUR. Το ποσό αυτό αντιπροσωπεύει περισσότερο από το ήμισυ του συνολικού ζητούμενου ποσού χρηματοδοτικής στήριξης. Δεδομένης της ανάγκης να διασφαλιστεί ο επικουρικός χαρακτήρας αυτής της κατηγορίας μέτρων, το ποσό της χρηματοδοτικής συνδρομής για τη στήριξη μέτρων σχετικά με την υγεία θα πρέπει να περιοριστεί σε 247 124 000 EUR, ούτως ώστε το ποσό να αντιπροσωπεύει λιγότερο από το ήμισυ της συνολικής χρηματοδοτικής συνδρομής. 
            
            
               (18)Ως εκ τούτου, θα πρέπει να παρασχεθεί χρηματοδοτική συνδρομή, ώστε να βοηθηθεί η Ουγγαρία να αντιμετωπίσει τις κοινωνικοοικονομικές επιπτώσεις της σοβαρής διαταραχής της οικονομικής δραστηριότητας που προκάλεσε η επιδημική έκρηξη της COVID-19. Η Επιτροπή θα πρέπει να λάβει τις αποφάσεις σχετικά με τη ληκτότητα, το ύψος και την αποδέσμευση των δόσεων και τμηματικών εκταμιεύσεων σε στενή συνεργασία με τις εθνικές αρχές.
            
            
               (19)Η παρούσα απόφαση δεν προδικάζει την έκβαση τυχόν διαδικασιών οι οποίες αφορούν τις στρεβλώσεις της λειτουργίας της εσωτερικής αγοράς και ενδέχεται να κινηθούν, ιδίως βάσει των άρθρων 107 και 108 της Συνθήκης. Δεν απαλλάσσει τα κράτη μέλη από την υποχρέωση να κοινοποιούν στην Επιτροπή, βάσει του άρθρου 108 της Συνθήκης, τις τυχόν χορηγούμενες κρατικές ενισχύσεις.
            
            
               (20)Η Ουγγαρία θα πρέπει να ενημερώνει τακτικά την Επιτροπή σχετικά με την εκτέλεση των προβλεπόμενων δημόσιων δαπανών, προκειμένου να είναι σε θέση η Επιτροπή να αξιολογεί τον βαθμό στον οποίο η Ουγγαρία έχει εκτελέσει τις εν λόγω δαπάνες.
            
            
               (21)Η απόφαση παροχής χρηματοδοτικής συνδρομής λήφθηκε λαμβανομένων υπόψη των υφιστάμενων και αναμενόμενων αναγκών της Ουγγαρίας, καθώς και των αιτημάτων για χρηματοδοτική συνδρομή δυνάμει του κανονισμού (ΕΕ) 2020/672 που έχουν ήδη υποβληθεί ή προβλέπεται να υποβληθούν από άλλα κράτη μέλη, και παράλληλα με εφαρμογή των αρχών της ίσης μεταχείρισης, της αλληλεγγύης, της αναλογικότητας και της διαφάνειας,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: 
            
            
               Άρθρο 1
            
            
               Η Ουγγαρία πληροί τις προϋποθέσεις που προβλέπονται στο άρθρο 3 του κανονισμού (ΕΕ) 2020/672.  
            
            
               Άρθρο 2
            
            
               1.Η Ένωση θέτει στη διάθεση της Ουγγαρίας δάνειο ανώτατου ύψους 504 330 000 EUR. Το δάνειο έχει μέγιστη μέση ληκτότητα 15 ετών.
            
            
               2.Η περίοδος διαθεσιμότητας της χρηματοδοτικής συνδρομής που χορηγείται με την παρούσα απόφαση είναι 18 μήνες, αρχής γενομένης από την πρώτη ημέρα μετά την παραγωγή αποτελεσμάτων της παρούσας απόφασης. 
            
         
         
            
               3.Η Επιτροπή θέτει την ενωσιακή χρηματοδοτική ενίσχυση στη διάθεση της Ουγγαρίας σε οκτώ δόσεις κατ’ ανώτατο όριο. Μία δόση δύναται να εκταμιευθεί σε ένα ή περισσότερα τμήματα. Η ληκτότητα των τμηματικών εκταμιεύσεων της πρώτης δόσης δύναται να είναι μεγαλύτερη από τη μέγιστη μέση ληκτότητα που αναφέρεται στην παράγραφο 1. Στις περιπτώσεις αυτές, οι προθεσμίες λήξης των περαιτέρω τμηματικών εκταμιεύσεων καθορίζονται κατά τρόπον ώστε να τηρείται η μέγιστη μέση ληκτότητα που αναφέρεται στην παράγραφο 1, όταν θα έχει ολοκληρωθεί η εκταμίευση όλων των δόσεων. 
            
            
               4.Η πρώτη δόση αποδεσμεύεται υπό την προϋπόθεση της έναρξης ισχύος της δανειακής συμφωνίας που προβλέπεται στο άρθρο 8 παράγραφος 2 του κανονισμού (ΕΕ) 2020/672. 
            
            
               5.Η Ουγγαρία καταβάλλει το κόστος της χρηματοδότησης της Ένωσης που αναφέρεται στο άρθρο 4 του κανονισμού (ΕΕ) 2020/672 για κάθε δόση, συν τα τυχόν τέλη, έξοδα και δαπάνες της Ένωσης που προκύπτουν από χρηματοδότηση σχετιζόμενη με το δάνειο που χορηγήθηκε δυνάμει της παραγράφου 1 του παρόντος άρθρου. 
            
            
               6.Η Επιτροπή αποφασίζει για το ύψος και την αποδέσμευση των δόσεων, καθώς και για το ύψος των τμηματικών εκταμιεύσεων. 
            
            
               Άρθρο 3 
            
            
               1. Η Ουγγαρία μπορεί να χρηματοδοτήσει τα ακόλουθα μέτρα:
            
            
               α)προσωρινή στήριξη για την αναβάθμιση των καταλυμάτων σε τουριστικούς προορισμούς, προκειμένου να διατηρηθεί το υπάρχον εργατικό δυναμικό, όπως προβλέπεται στην Κυβερνητική Απόφαση 2080/2020 σχετικά με την εθνική ανάπτυξη των καταλυμάτων, για το μέρος των δαπανών που αφορά τη στήριξη αυτοαπασχολουμένων και μονοπρόσωπων εταιρειών·
            
            
               β)προσωρινή στήριξη για τις επιχειρήσεις επεξεργασίας τροφίμων, όπως προβλέπεται στο Διάταγμα του Υπουργού Γεωργίας αριθ. 25/2020, για το μέρος των δαπανών που αφορά τη στήριξη αυτοαπασχολουμένων και μονοπρόσωπων εταιρειών·
            
            
               γ)προσωρινή στήριξη για τις επιχειρήσεις κηπευτικών στους τομείς της καλλιέργειας μη πολυετών φυτών και του πολλαπλασιασμού των φυτών, όπως προβλέπεται στο Διάταγμα του Υπουργού Γεωργίας αριθ. 26/2020, για το μέρος των δαπανών που αφορά τη στήριξη αυτοαπασχολουμένων και μονοπρόσωπων εταιρειών·
            
            
               δ)προσωρινή στήριξη για τις επιχειρήσεις ιχθυοκαλλιέργειας, όπως προβλέπεται στο Διάταγμα του Υπουργού Γεωργίας αριθ. 30/2020, για το μέρος των δαπανών που αφορά τη στήριξη αυτοαπασχολουμένων και μονοπρόσωπων εταιρειών·
            
            
               ε)την παράταση, έως τις 30 Ιουνίου 2020, των παροχών παιδικής φροντίδας οι οποίες έληξαν κατά την περίοδο της κατάστασης κινδύνου, όπως προβλέπεται στο Κυβερνητικό Διάταγμα αριθ. 59/2020 (III. 23.) και τον Νόμο LVIII του 2020, άρθρο 71·
            
            
               στ)την αναστολή των εργοδοτικών ασφαλιστικών εισφορών σε ορισμένους τομείς για την περίοδο από τον Μάρτιο έως τον Δεκέμβριο του 2020, όπως προβλέπεται στο άρθρο 4 α) του Κυβερνητικού Διατάγματος αριθ. 47/2020 (όπως τροποποιήθηκε), για το μέρος των δαπανών που αφορά εταιρείες οι οποίες μειώνουν ή αναστέλλουν τον χρόνο εργασίας ή όταν οι μισθωτοί παρέμεναν σε συνεχή απασχόληση·
            
            
               ζ)απαλλαγές από την εργοδοτική εισφορά κατάρτισης σε ορισμένους τομείς για την περίοδο από τον Μάρτιο έως τον Δεκέμβριο του 2020, όπως προβλέπεται στο άρθρο 4 α) του Κυβερνητικού Διατάγματος αριθ. 47/2020 (όπως τροποποιήθηκε), για το μέρος των δαπανών που αφορά εταιρείες οι οποίες μειώνουν ή αναστέλλουν τον χρόνο εργασίας ή όταν οι μισθωτοί παρέμεναν σε συνεχή απασχόληση·
            
            
               η)τη μείωση του εργοδοτικού φόρου εισφοράς αποκατάστασης σε ορισμένους τομείς για την περίοδο από τον Μάρτιο έως τον Ιούνιο του 2020, όπως προβλέπεται στο άρθρο 4 α) του Κυβερνητικού Διατάγματος αριθ. 47/2020 (όπως τροποποιήθηκε), για το μέρος των δαπανών που αφορά εταιρείες οι οποίες μειώνουν ή αναστέλλουν τον χρόνο εργασίας ή όταν οι μισθωτοί παρέμεναν σε συνεχή απασχόληση·
            
            
               θ)φοροαπαλλαγή των μικρών φορολογουμένων από το καθεστώς κατ’ αποκοπή φόρου («KATA») σε 26 δραστηριότητες, για την περίοδο από τον Μάρτιο έως τον Ιούνιο του 2020, όπως προβλέπεται στο άρθρο 5 του Κυβερνητικού Διατάγματος αριθ. 47/2020 (όπως τροποποιήθηκε), για το μέρος των δαπανών που αφορά τη στήριξη αυτοαπασχολουμένων και μονοπρόσωπων εταιρειών·
            
            
               ι)την εξαίρεση των δαπανών προσωπικού από τη φορολογική βάση του φόρου μικρών επιχειρήσεων («KIVA») σε ορισμένους τομείς, για την περίοδο από τον Μάρτιο έως τον Ιούνιο του 2020, όπως προβλέπεται στο Κυβερνητικό Διάταγμα αριθ. 47/2020 (όπως τροποποιήθηκε), για το μέρος των δαπανών που αφορά εταιρείες οι οποίες μειώνουν ή αναστέλλουν τον χρόνο εργασίας ή όταν οι μισθωτοί παρέμεναν σε συνεχή απασχόληση·
            
            
               ια)εφάπαξ παροχή επιδόματος για τους εργαζομένους στον τομέα της υγειονομικής περίθαλψης, ως αναγνώριση της επιπλέον εργασίας τους κατά τη διάρκεια της πανδημίας, όπως προβλέπεται στο Κυβερνητικό Διάταγμα αριθ. 275/2020·
            
            
               ιβ)δαπάνες που συνδέονται με ειδικά μέτρα για τον έλεγχο της πανδημίας, τα οποία λήφθηκαν σε κρατικές επιχειρήσεις·
            
            
               ιγ)δαπάνες που συνδέονται με ειδικά μέτρα για τον έλεγχο της πανδημίας και την προστασία της ατομικής υγείας των κρατικών υπαλλήλων, όπως προβλέπεται στο Κυβερνητικό Διάταγμα αριθ. 250/2014 (X. 2.) σχετικά με τη Γενική Διεύθυνση Δημοσίων Συμβάσεων και Προμηθειών (KEF)·
            
            
               ιδ)δαπάνες σχετικές με τις υποδομές και τις επενδύσεις στα νοσοκομεία, για την επίτευξη υψηλού επιπέδου προστασίας των εργαζομένων στον τομέα της υγειονομικής περίθαλψης, καθώς και των ασθενών, όπως προβλέπεται στην Κυβερνητική Απόφαση 1012/2020 σχετικά με τη διαχείριση του επιχειρησιακού προσωπικού·
            
         
         
            
               ιε)άμεσες δαπάνες για μέσα και εξοπλισμό ατομικής προστασίας στα νοσοκομεία και άλλα ιδρύματα υγειονομικής περίθαλψης, για την επίτευξη υψηλού επιπέδου προστασίας των εργαζομένων στον τομέα της υγειονομικής περίθαλψης, όπως προβλέπεται στην Κυβερνητική Απόφαση 1012/2020 σχετικά με τη διαχείριση του επιχειρησιακού προσωπικού. 
            
            
               Άρθρο 4
            
            
               Η Ουγγαρία ενημερώνει την Επιτροπή έως την … [6 μήνες μετά την ημερομηνία δημοσίευσης της παρούσας απόφασης], και εν συνεχεία κάθε 6 μήνες, σχετικά με την εκτέλεση των προβλεπόμενων δημόσιων δαπανών, έως ότου εκτελεστούν πλήρως οι εν λόγω προβλεπόμενες δημόσιες δαπάνες.
            
            
               Άρθρο 5
            
            
               Η παρούσα απόφαση απευθύνεται στην Ουγγαρία.
            
            
               Η παρούσα απόφαση παράγει αποτελέσματα από την ημερομηνία της κοινοποίησής της στον αποδέκτη.
            
            
               Άρθρο 6
            
            
               Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης. 
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                        ΕΕ L 159 της 20.5.2020, σ. 1.
               
               
                  
                     (2)
                  
                        (VI. 22.), δημοσιεύθηκε στην Επίσημη Εφημερίδα της Ουγγαρίας στις 22 Ιουνίου 2020 (αριθ. 148).
               
               
                  
                     (3)
                  
                        (VI. 22.), δημοσιεύθηκε στην Επίσημη Εφημερίδα της Ουγγαρίας στις 22 Ιουνίου 2020 (αριθ. 148).
               
               
                  
                     (4)
                  
                        (VI. 22.), δημοσιεύθηκε στην Επίσημη Εφημερίδα της Ουγγαρίας στις 22 Ιουνίου 2020 (αριθ. 148).
               
               
                  
                     (5)
                  
                        Δημοσιεύθηκε στην Επίσημη Εφημερίδα της Ουγγαρίας την Τετάρτη, 18 Μαρτίου 2020 (αριθ. 47).
               
               
                  
                     (6)
                  
                        (VI. 12.), δημοσιεύθηκε στην Επίσημη Εφημερίδα της Ουγγαρίας στις 12 Ιουνίου 2020 (αριθ. 141).
               
               
                  
                     (7)
                  
                        Δημοσιεύθηκε στην Επίσημη Εφημερίδα της Ουγγαρίας στις 2 Οκτωβρίου 2014 (αριθ. 47).
               
               
                  
                     (8)
                  
                        Δημοσιεύθηκε στην Επίσημη Εφημερίδα της Ουγγαρίας στις 31 Ιανουαρίου 2020 (αριθ. 16).